Á morgun , sumardaginn fyrsta klukkan 12:30 hefst Skeifudagur hestamannafélagsins Grana á Mið-Fossum í Andakíl . Grani er hestamannafélag nemenda við LbhÍ og hefur í áratugi verið haldinn hátíðlegur á sumardaginn fyrsta . Þennan dag sýna nemendur í hrossarækt afrakstur vetrarstarfsins í reiðmennsku og frumtamningum . Keppt verður um Gunnarsbikarinn , sem gefinn er af Bændasamtökum Íslands í minningu Gunnars Bjarnasonar , fyrrum hrossaræktarráðunauts og kennara á Hvanneyri . Ennfremur verður Morgunblaðsskeifan afhent þeim nemenda LbhÍ sem stendur sig best í reiðmennsku - og frumtamninganámi vetrarins . Kennari í vetur var tamningameistarinn Reynir Aðalsteinsson . Bryddað verður upp á ýmsum skemmtilegum atriðum þennan dag . Fram kemur sýningarsveit undir handleiðslu Reynis Aðalsteinssonar , efnilegir knapar úr hestamannafélaginu Faxa tvinna saman færni sína á hestbaki og dansgólfinu í mjög skemmtilegu atriði og sýningarhópurinn Borgfirsku breddurnar kemur fram í fyrsta sinn . Hér er á ferð hópur kvenna úr Borgarfirði sem hafa æft saman í vetur . Þá munu efstu knapar úr öllum flokkum í mótaröð Faxa leika listir sínar . Að lokum má geta þess að hestamannafélagið Grani verður með happadrætti þar sem dregið verður um fjölda glæsilegra folatolla og kostar miðinn 1500 kr . Dagskráin hefst klukkan 12:30 .